9 Ditiragalo tse di sa tlwaelegang kwa legodimong. Jesu o bolelela pele jaana: “Letsatsi le tla fifala, le ngwedi ga e na go ntsha lesedi la yone, mme dinaledi di tla wa di tswa kwa legodimong.” Ruri batho ga ba na go tlhola ba leba kwa baeteledipeleng ba bodumedi go kopa kaelo. A gape Jesu o ne a bua ka dipontsho tse di sa tlwaelegang tsa maatla a a fetang a tlholego kwa magodimong? Go ka tswa go ntse jalo. (Isa. 13:9-11; Joele 2:1, 30, 31) Batho ba tla tsibogela jang se ba se bonang? Ba tla nna mo ‘tlalelong e e mahehe’ ka gonne ‘ba sa itse kgoro ya botso.’ (Luke 21:25; Sefa. 1:17) Ee, baba ba Bogosi jwa Modimo—go tloga ka ‘dikgosi go ya kwa batlhankeng’—ba tla ‘tepelela ka ntlha ya poifo le tebelelo ya dilo tse di tlang’ mme ba tla sia gore ba iphitlhe. Le fa go ntse jalo, ga ba na go bona lefelo la go iphitlha le le sireletsegileng le le ka ba falotsang mo bogaleng jwa Kgosi ya rona.—Luke 21:26; 23:30; Tshen. 6:15-17.